A) Ordinatio praesentis Capituli generalis anni Domini 1567, die vicesima octava mensis aprilis apud Cistercium celebrati. *Diffinitores* : de **Cistercio**, sedes vacat, de Theoloco, de Tribus regibus, monasteriorum abbates ; de Charitate loco domini de **Firmitate**, de Marciliaco, de Bona aqua, monasteriorum abbates ; loco domini de **Pontigniaco** de Insula, s. th. pr., de Stamedio, de Strata, monasteriorum abbates ; dominus de **Claravalle**, s. th. pr., de Valle clara, s. th. pr., de Leoncello, monasteriorum abbates ; dominus de **Morimundo**, s. th. pr., de Petra, de Gratia Dei, monasteriorum abbates. *Confessores* : de Insula s. th. pr., de Caroliloco, s. th. pr., de Cheseriaco, s. th. pr. *Receptores excusationum* : de Bona aqua, coadiutor de Clarofonte. *Magistri caerimoniarum* : de Morimundo, s. th. pr., prior et subprior Cistercii. *Notarii abbates* : de Valle clara, s. th. pr. de Leoncello. *Auditores computationum* : de Insula, s. th. pr., de Stamedio, de Marciliaco, de Petra, monasteriorum abbates. *Promotor causarum* : prior de Recluso. *Portarius diffinitorii* : de Valle Beatae Mariae, s. th. pr. *Notarii ad pedes* : fr. Franciscus de Normanvilla, fr. Nicolaus Censier, religiosi Cistercii. B) Nomina abbatum praesentis Capituli : dominus de Claravalle, s. th. pr., de Morimundo s. th. pr., de Insula, s. th. pr., de Valle clara, s. th. pr., de Charitate, de Petra, de Stamedio, de Theoloco, de Tribus regibus, de Leoncello, de Strata, de Gratia Dei, de Bona aqua, de Marciliaco. * * * ORATIONES 1.  Pro sanctissimo … Pio Papa quinto … etc. 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. DIFFINITIO DE ANTIQUO DEBITO ET CONTRIBUTIONIBUS 6.  Nos, Diffinitores Capituli generalis … *etc.* et est talis : Cum totus Ordo noster … *etc. ut in anno* 1562, *n°* 6. 7.  Praesens generale Capitulum continuat commissionem datam domino abbati de Claravalle in praecedente Capitulo generali pro contributionibus levandis supra monasteria nominata in dicta commissione usque ad aliam Capituli generalis dispositionem ; quae quidem commissio transcripta est in registro praecedentis Capituli. [DIFFINITIONES] GENERALES 8.  Diffinitiones novissimo generali Capitulo anno Domini 1565, die 21 mensis maii factas, praesens generale Capitulum ratificat, approbat et confirmat in plenaria Ordinis potestate. 9.  Cum multoties per Ordinis statuta prohibitum fuerit et detestatum proprietatis vitium tamquam statui monastico disconveniens et maxime pernitiosum, nihilominus tamen temeritate quadam et contumacia perversorum in omnibus ferme monasteriis viget adhuc et regnat, hinc est quod praesens generale Capitulum renovans antiqua statuta contra tale proprietatis vitium facta, ipsa vult habere totius roboris firmitatem, et eisdem diffiniendo et ordinando adiicit, ne in posterum monachus aliquid separatim, *etc. ut in anno* 1565, *n°* 11 et 12, *deinde additur* : Portio monachalis quae unicuique monacho per singulos annos assignatur a commendatariis pro victu et vestitu et ceteris necessitatibus, nullo pacto dabitur ad firmam personae regulari aut saeculari. 10.  Priores aut superiores eorumdem monasteriorum non tractabunt praedictas communes pecunias, nec expensam aut receptam earumdem pecuniarum facient, neque de his quae ad communitatem pertinent aliquid vendent aut ement sine consilio et assensu seniorum. Ipsis denique prioribus monasteriorum commendatorum sub poena excommunicationis et depositionis iniungit praesens generale Capitulum, ut salutarem hanc ordinationem in monasteriis quibus praesunt observare faciant, in plenaria, etc. 11.  Praesens generale Capitulum non sine magno animi dolore accepit, multos abusus hactenus commissos in nimia facilitate communicandi chartas seu titulos bonorum tam mobilium quam immobilium, sicut etiam et in faciendis contractibus et locationibus multi abutuntur sigillo conventus, omnino negligentes plures iam factas diffinitiones tales abusus prohibentes. Idcirco vult et iterum ordinat, statuit et diffinit idem generale Capitulum, ut omnes chartae et tituli bonorum quorumcumque monasteriorum deinceps asserventur in archivis monasterii sub tribus aut quatuor clavibus, quarum unam prior, ceteras primi seniores apud se retinebunt, ipsis omnibus et singulis iniungendo sub poena inhabilitatis, ne sine gravi et urgenti necessitate ipsos titulos seu chartas a dictis archivis extrahantur, ubi autem necesse fuerit pro conservatione iurium monasterii easdem chartas communicare et ab archivis extrahere, accipient *recepisse* ab eo cui dabunt. Sigillum autem conventus eodem modo observabitur sub tribus aut quatuor clavibus a senioribus custodiendis, quo quidem sigillo non utentur nisi pro evidenti commodo et urgenti necessitate, tam in monasteriis religiosorum quam monialium. 12.  Cum in plerisque monasteriis Ordinis per horum temporum calamitatem multi libri deperditi fuerint, adeo ut divinum officium vel omittatur vel non sine magna difficultate persolvi possit, neglectumque sit iam factum super hac re statutum ab ultimo praecedenti Capitulo, idcirco praesens generale Capitulum dictum statutum renovans statuit, diffinit et dicit patribus visitatoribus et commissariis, ut iniungant abbatibus et abbatissis, ac commendatariis et prioribus et priorissis ipsius Ordinis, quatinus intra tres menses ab ipsa iniunctione numeratos, provideant suis monasteriis de omnibus libris ad divinum officium persolvendum necessariis, sub poena privationis et usus fructuum totius monasterii, et ipsos seu ipsas ad id compellant per omnes iuris et iustitiae vias. Idem censet praesens Capitulum pro recuperandis ornamentis et ceteris dictis rebus ad divinum cultum et officium necessariis deperditis, in plenaria, etc. 13.  Cum sufficienter sit instructum et certificatum praesens generale Capitulum, locationes de bonis et proventibus monasteriorum utriusque sexus nostri Ordinis … contra constitutiones apostolicas, *Benedictinam* et antiqua statuta Ordinis ; hinc est quod idem generale Capitulum statuit et diffinit ne deinceps aliqui fiant contractus aut aliqua decernatur commissio informandi super commodo vel incommodo venditionis, alienationis et permutationis bonorum monasteriorum utriusque sexus, nisi prius consulto vel patre abbate vel Ordinis visitatore et commissario. Quod si aliter attentarum fuerit, id omne idem Capitulum cassat, irritat et annullat, in plenaria, etc. 14.  Si semper noster et sacer Cisterciensis Ordo suis debite et integre gaudeat et utatur privilegiis quibus hactenus dotatus est a Summis Pontificibus, sacris Conciliis et Sede Apostolica, ideo praesens generale Capitulum insequendo statutum quod incipit *Perversorum temeritas*, statuit, diffinit et ordinat, ut nullus monachus quacumque ratione exemptus eligatur in abbatem cuiuscumque monasterii, quod si aliter factum fuerit, electio irrita et vana sit, declarans idem Capitulum omnes eligentes et electum ipso facto excommunicatos, in plenaria, etc. 15.  Intellexit praesens generale Capitulum in plerisque monasteriis monialium presbyteros tantum saeculares esse, qui patrum confessorum exerceant officia contra antiquam formam Ordinis et praecedentium patrum instituta ; ideoque idem generale Capitulum praecipit et ordinat ac diffinit, ut deinceps abbatissae nullos habeant patres confessores in suis monasteriis, nisi tales qui dabuntur eisdem a patribus abbatibus vel commissariis Ordinis, cogeturque abbatissa illos recipere et eisdem providere de sufficienti victu et vestitu aliisque necessariis ; idque sub poena suspensionis a dignitate abbatiali, nisi forte accedente inevitabili et urgenti necessitate. 16.  Novitii seu novitiae Ordinis anno probationis elapso, si quidem habeant aetatem legitimam et competentem, et idonei seu idoneae reperiantur, emittant professionem monachalem, si commode haberi possit abbas, qui eos vel eas possit ad dictam professionem recipere ; alioquin ubi eam noluerint profiteri, a monasterio expellantur, et in loco eorum alii subrogentur, qui possint rebus divinis in eodem monasterio inservire et ceteris regularibus institutis. Prohibet itaque idem generale Capitulum prioribus Ordinis sub poena excommunicationis et depositionis, ne permittant cuiquam novitio, et abbatissis seu priorissis cuiquam novitiae deferre scapulare nigrum vel cucullam ante emissionem voti religionis, ante quam tantum utentur habitibus in Ordine consuetis, in plenaria, etc. DIFFINITIONES SPECIALES 17.  Si communi cuiquam privatoque nostro negotio circumspecta attentione providendum sit, id recte nostro divi Bernardi apud Parisios collegio bonarum litterarum matri et origini debetur. Quapropter praesens generale Capitulum statutis antiquorum patrum inhaerendo, commodisque et utilitatibus in dicto collegio studentibus consulendo vult, statuit et praecipit bursario eiusdem collegii pro tempore existenti, ut in sexto quolibet mense coram tota commutate collegii computationes generales et rationem suorum debitorum tam activorum quam passivorum, sine ulla exceptione exhibeat, sub poena privationis suorum stipendiorum. Praecipit insuper idem generale Capitulum omnibus abbatibus et prioribus monasteriorum commendatorum, ne cum mittunt scolasticos in dictum S. Bernardi collegium, dent eisdem scolasticis pecunias imbursandas, sed ipsimet bursario aut priori eiusdem collegii eas mittant, inhibendo dicto bursario ne cuiquam scolastico gratiam faciat, nisi in quantum statuta collegii antiqua permittant, alioquin tenebitur idem bursarius persolvere pecunias, quae a scolasticis tempore dicto elapso debebuntur. Insuper ut in toto collegio sit semper numerus sufficiens ad divinum persolvendum officium, idem generale Capitulum vult ut omnes scolastici qui attigerunt vigesimum quintum annum, dummodo idonei et capaces reperti fuerint, ad sacrum ordinem persbyteratus [presbyteratus] promoveantur, gradum non adepturi aliquem in collegio quousque sacerdotes efficiantur. 18.  Viso processu facto adversus fratrem Iosephum Guariguez, religiosum monasterii Vallisdignae, visis etiam instrumento publico quo constat dictum Guariguez renuntiasse brevi apostolico eiusdem nomine impetrato, ac submissione facta abbati de Populeto Ordinis vicario, per eumdem Guariguez, et remissione facta de dicto processu ad praesens Capitulum generale, et quia processus praefatus non est sufficienter instructus, illum idem generale Capitulum remittit ad Rdos patres dominos abbates de Claravalle et de Morimundo, qui pro visitatione monasteriorum Hispaniarum deputati sunt, quibus et eorum cuilibet in solidum dat ipsum generale Capitulum potestatem praedictum processum instruendi et perficiendi usque ad sententiam diffinitivam inclusive. Quod si per aegritudinem aut alia impedimenta non possent dicit Rdi patres de Claravalle et Morimundo ipsum processum facere et perficere, dat illis et eorum cuilibet in solidum idem generale Capitulum potestatem nominandi et substituendi duos Ordinis abbates in partibus Hispaniarum, qui ad eumdem processum faciendum et perficiendum usque ad sententiam diffinitivam inclusive similem vel limitatam habeant potestatem. Interea vero ordinat et iniungit ipsum generale Capitulum dicto Guariguez sub poenis et censuris Ordinis, ut infra mense a die qua haec ordinatio ei nota facta fuerit computandum, se conferat in monasterium de Populeto vel in aliud eiusdem Ordinis monasterium, non tamen de Valle digna, sibi a Rdo patre de Populeto assignandum et in eodem resideat et sub abbatis eius obedientia regulariter ut ceteri vivat, tam dicto Guariguez quam patribus eius inhibendo ne directe vel indirecte praefatam causam extra Ordinem trahant, vel dictos commissarios et ab eis substituendos ab eodem processu conficiendo impediant. Dat insuper idem generale Capitulum eidem abbati de Populeto potestatem et speciale mandatum, dictum Guariguez et alias quascumque Ordinis personas ad praesentis mandati executionem per Ordinis et iuris vias et sententias compellendi, et ipsi Guariguez quam cito poterit significari seu significare faciendi. Omnibus igitur eiusdem Ordinis personis praecipit idem generale Capitulum, ut ipsis commissariis et ab eis substituendis in praedictis et ab eis dependentibus pareant et obediant. Datum, etc. 19.  Frater Nicolaus Censier, religiosus Cistercii repraesentavit Capitulo generali processum fratris Pavizzae de Stafarda, quem acceperat a priore de Casanova. Itaque citat praesens generale Capitulum dictum Pavizzam coram eo ad duos menses post significationem citationis, ad audiendum ius eorum quae continentur in dicto processu ; et interim prohibet idem Capitulum omnibus monialibus Ordinis, ne dictum Pavizzam recipiant in suis monasteriis sub poena excommunicationis, quousque dictus processus terminatus fuerit. Citat denique praesens generale Capitulum fratrem Andream ab Ecclesia priorem de Stafarda ad futurum proximum generale Capitulum, ad requestam promotoris causarum Ordinis. 20.  Audita controversia inter abbatem de Populeto ex una, et abbatem de Petra ex altera partibus, visis etiam antiquis registris Ordinis, praesens generale Capitulum declarat monasterium de Petra esse filiam monasterii de Populeto, atque iurisdictioni eiusdem monasterii de Populeto immediate esse subiectum, ut autem eo facilius reconcilientur duo dicti abbates, primam quidem visitationem faciat in eodem monasterio de Petra abbas de Populeto, sed cum adiuncto abbate, de quo ambo convenient simul cum conventu de Petra. Quod si abbas de Petra convictus fuerit de aliquo delicto, non poterit in illa prima visitatione abbas de Populeto agere in eum, sed negotium omne remittetur ad Rdum abbatem de Claravalle. 21.  Ad requestam et supplicationem promotoris causarum domini Boucherat, qui visitavit monasterium de Bolbona, in Mirapicensi dioecesi, praesens generale Capitulum cassat, irritat et annullat omnes contractus factos a commendatario abbate et conventu eiusdem monasterii contra formam Ordinis et antiqua statuta et Ordinis diffinitiones. 22.  Audito abbate de Insula, qui visitavit monasterium de Veterimonte in Germania, et cognita dissensione, quae erat inter abbatem et religiosos eiusdem monasterii, ordinat praesens generale Capitulum, quod deinceps abbas dicti monasterii de Veterimonte non tenebitur reddere computationes, nisi coram patre abbate vel visitatore commissario Ordinis. 23.  Visa supplicatione et requesta abbatis de Populeto, ordinat et vult praesens generale Capitulum, ut dicto abbati de Populeto detur quittantia generalis pro omnibus contributionibus debitis a suo monasterio usque in hodiernum diem. 24.  Audita remonstratione facta ab abbate de Stamedio de quibusdam terris a suo monasterio dependentibus, absolvit eum praesens generale Capitulum a manu mortua dictarum terrarum. Insuper dat eidem abbati potestatem testandi de bonis paternis et maternis, quae ei potuissent esse propria, si monachus non fuisset. 25.  Praesens generale Capitulum confirmat chartam visitationis factam ab abbate de Sanctis Crucibus in monasterio de Valledigna, dum nuperrime illud visitaret, salva tamen auctoritate patris abbatis vel visitatoris aut commissariis Ordinis mittendi ad illas partes a generali Capitulo vel Rmo Cisterciensi. 26.  Cum asserat apostolus duplici honore dignos qui bene praesunt, id est qui vitae exemplo et doctrinae verbo in Christi Ecclesia ceteris praelucent ; hinc est quod praesens generale Capitulum dilectis in Christo fratribus s. th. professoribus Claudio Bossu de Maceriis, Abraham de Longoponte, Ioanni Cougnu de Bonavalle, religiosis expresse professis dictorum monasteriorum respective ultra pensionem claustralem seu ordinariam octoginta libras super praefatorum monasteriorum annuis redditibus accipiendas et singulis annis tradendas, praecipit, ordinat et statuit, ea tamen lege et conditione, ut Ordinis negotiis non implicati suas dictis monasteriis respective intendent aperte in eisdem vel alibi, si vocati fuerint, concionando, legendo, ceteraque doctoris munera et officia sedulo obeundo. Eadem lege idem generale Capitulum vult ut frater Antonius Charisel, s. th. pr., recipiat a monasterio de Caroliloco octoginta libras cum sua portione monachali, pro tempore quo absens fuit et pro negotiis Ordinis impeditus in visitationibus monasteriorum cum priore de Recluso, Boucherat. 27.  Praesens generale Capitulum dat potestatem prioribus monasteriorum de Ripalta et de Locedio, eisdemque committit ad informandum super causis contentis in supplicatione monachorum monasterii de Casanova praesentata ab iisdem monachis huic praesenti generali Capitulo. ELECTIONUM SEU PROVISIONUM CONFIRMATIONES 28.  Praesens generale Capitulum approbat cessionem abbatissae de Sancto Spiritu Astiensi factam de sua abbatia sorori Laurae Taparellae, cum retensione pensionis. Et confirmat idem Capitulum electionem et institutionem dictae sororis Taparellae in abbatissam dicti monasterii de Sancto Spiritu. Insuper idem Capitulum approbat translationem quarumdam monialium eiusdem monasterii factam et decretam a magistro nostro Cotton, religioso de Cheseriaco et Ordinis in hac parte commissario, idque usque ad aliam generalis Capituli dispositionem. 29.  Item, idem praesens generale Capitulum confirmat electionem sororis … in abbatissam monasterii de Rameya. 30.  Item, idem Capitulum confirmat electionem factam de persona sororis … in abbatissam monasterii de Valle benedicta. 31.  Item, ad requestam domini a Morimundo confirmat idem generale Capitulum electionem factam de persona fratris … in abbatem monasterii de Porta coeli. REHABILITATIONES 32.  Ad instantiam promotoris causarum Ordinis, praesens generale Capitulum sororem Franciscam Ronsart, monialem monasterii ab Argentacella Ordinis nostri, quae suadente diabolo in contagium carnis, puerperio inde secuto, incidit, tenore praesentium, servata tamen Ordinis disciplina, rehabilitat, et ab omni irregularitatis labe aliisque censuris et sententiis, quas praemissorum occasione et nostri Ordinis statutis et diffinitionibus incurrit, misericorditer absolvit, et ad omnes gradus, actus, voces et officia nostri Ordinis, abbatiali etiam dignitate inclusa, restituit, inhibens omnibus praedicti Ordinis personis, ne ei super his dicere praesumant, in plenaria, etc. 33.  Ad instantiam domini a Morimundo, praesens generale Capitulum eodem modo et eisdem de causis quibus supra, rehabilitat sororem Iulianam de Dampierre, monialem monasterii de Virginitate. 34.  Ad instantiam promotoris causarum Ordinis, idem Capitulum generale modo quo supra et iisdem de causis rehabilitat infra scriptas sorores, scilicet Isabellam de Paigne monialem monasterii de Fervac, Magdalenam Debrosse, monialem monasterii de Maloduno, Peronam de Courteville monialem monasterii de Cossme (?), Ludovicam Tilly monialem monasterii de Blandecque, Franciscam… monialem monasterii de Valle benedicta, Catharinam de Calende monasterii de Fervac, Claudiam de Pertinet monasterii de Fervac. 35.  Item, ad instantiam domini de Claravalle, rehabilitat praesens generale Capitulum fratrem Henricum Roylon, religiosum monasterii de Baudelo sacerdotem, qui in contagium carnis et incontinentiam incidit, servata tamen Ordinis nostri disciplina. CONTRACTUUM INQUISITIONES ET CONFIRMATIONES 36.  Contractum inter dominum abbatem commendatarium Claudium de la Baume et religiosos monasterii de Caroloco, Cisterciensis Ordinis in Bisuntinensi dioecesi, ex una, et Crispinum Guérin de Chevilly et Noela uxore dicti Guérin, ex altera partibus, initum et passatum de quodam molendino Dabatan, situm prope dictum monasterium de Caroloco, ut plenius continetur, etc. confirmat, visis informationibus factis a domino abbate de Morimundo. 37.  Contractum initum inter abbatem de Albaripa et conventum ex una, et honestum virum Hugonem Leroux et Barbaram uxorem eius et haeredes eorum ex altera partibus, pro quadam firma seu grangia quae dicitur Laborde, praesens Capitulum confirmat etc. 38.  Item, generale Capitulum confirmat et approbat contractum inter abbatissam monasterii de Fervac et Mariam Benoist, eiusdem monasterii pensionariam, in romana Curia etiam approbatum. 39.  Praesens generale Capitulum committit priori de Recluso, Boucherat, et magistro nostro Natali Cossart, et eorum cuilibet in solidum, ut diligenter inquirant super commodo vel incommodo cuiusdam contractus initi inter abbatissam et conventum B. M. de Pratis prope Trecas ex una, et honestum virum Stephanum Cercuel ex altera partibus, de quadam domo sita in dicta urbe, prout continetur, *etc.* et referant *etc.* 40.  Item, idem generale Capitulum committit coadiutori de Clarofonte, cum licentiato de Barbello, ad informandum super commodo vel incommodo cuiusdam contractus praesentati praesenti Capitulo generali ex parte abbatis et conventus monasterii de Charitate. 41.  Item, idem Capitulum generale committit abbati de Marcilliaco, cum magistro nostro Cossart, ad informandum super commodo vel incommodo cuiusdam contractus praesentati eidem Capitulo ex parte domus Cistercii. 42.  Abbati de Marcilliaco, cum priore de Pontigniaco, committit praesens generale Capitulum ad informandum, *etc. ut supra*, ex parte conventus monasterii de Fonte Iohannis. 43.  Item, doctoribus Cossart, de Valle, et Antonio Charisel de Caroliloco committit idem generale Capitulum ad informandum, *etc. ut supra*, ex parte monasterii de Frigidomonte. 44.  Item, praesens generale Capitulum confirmat contractum eidem Capitulo praesentatum ex parte domus monasterii Cistercii, cuius quidem contractus facta fuit informatio super commodo vel incommodo ab abbate de Marcilliaco cum magistro nostro Cossart. 45.  Prioribus de Montepetroso et de Bona aqua praesens generale Capitulum committit ad informandum, *etc. ut supra*, ex parte monasterii de Valle lucida. 46.  Item, praesens generale Capitulum confirmat et ratificat duos contractus praesentatos eidem Capitulo ex parte monasterii monialium de Maloduno. 47.  Item, praesens generale Capitulum committit abbati de Theoloco et abbati de Clarofonte, ad informandum, *etc. ut supra*, ex parte abbatis de Charitate. 48.  Domino abbati de Morimundo, cum adiuncto secum quem voluerit Ordinis religioso, committit praesens generale Capitulum ad informandum, *etc. ut supra*, ex parte abbatis de Theoloco, cum potestate confirmandi eosdem contractus, si rationabile videatur eidem domino de Morimundo. 49.  Item, idem Capitulum confirmat et ratificat contractum eidem Capitulo praesentatum ex parte monasterii de Bellavalle. IUDICES 50.  Domino abbati de Morimundo, cum duobus magistris nostris de Cheseriaco, Cotton, et de Maceriis, Claudio Bossu, cum sindico Ordinis, praesens generale Capitulum committit ad visitandum monasterium monialium de Loco Dei, in Cabilonensi dioecesi, usque ad depositionem abbatissae et translationem monialium eiusdem monasterii, si opus sit. 51.  Idem generale Capitulum citat abbatem de Landavalle coram domino abbate de Claravalle, ad respondendum coram se super causis eidem proponendis a promotore Ordinis. 52.  Abbati de Leoncello dat potestatem praesens generale Capitulum praecipiendi abbati de Valle crescenti, auctoritate Capituli generalis, ut sub poena excommunicationis accipiat habitum Ordinis intra tres menses numerandos a die dictae iniunctionis, aut dispensationem de habitu ostendat a Sede Apostolica. 53.  Abbati de Valle clara dat praesens generale Capitulum permissionem ad informandum de processu et dissensione inter priorem de Barbello et religiosos eiusdem monasterii, et terminandum processum. EXCUSATI ABBATES 54.  De Loco S. Bernardi, de Valcellis, de Roseriis, de Laude, de Villari, de Molinis, de Camberone, de Clarofonte, de Alna, de Populeto, de Sanctis Crucibus, de Sancta Fide, de Claromarisco, de Caladia, de Sancto Benedicto. CONTUMACES 55.  Abbates de Landavalle, de Barberio, de Belloprato in Lotharingia, de Pietate Dei, prior de Roseriis. SUFFRAGIA 56.  Sapientissimo ac in primis aequissimo supremae curiae Parisiensis Praesidi, viroque prudentissimo domino Christophoro de Thou, Diffinitores patres abbates Capituli generalis Cisterciensis Ordinis, sinceram in Domino charitatem et sanctae devotionis suffragium. Tametsi divinarum legum testimoniis et nostri status monastici ratione exigente ad Deum omnipotentem pro quibuscumque Christi fidelibus *etc. ut in forma consueta*, requirente procuratore generali eiusdem Ordinis, vobis omnium bonorum spiritualium, videlicet, *etc.* 57.  Eisdem suffragiis ac orationibus, associati sunt et adiuncti infrascripti ab eodem Capitulo generali requirente : dominus Michael [a Turre] episcopus Cenetensis nuntius apostolicus in Gallia ; dominus primus praesidens Parlamenti Tolosani, cum advocato regio eiusdem Parlamenti ; dominus Dux Sabaudiae cum domina uxore et domino eius filio ; domina abbatissa de Fontevraulx cum domina priorissa eiusdem monasterii, et domus dominorum de Bourbon. COMMISSIONES 58.  Quatinus generale Capitulum continuat, et in quantum opus sit renovat, generales commissiones datas a praecedenti Capitulo Rdis patribus abbatibus de Claravalle, de Morimundo, de Caladia, de Insula, de Valleclara, s. th. professoribus, pro visitandis omnibus et singulis utriusque sexus nostri Cisterciensis Ordinis monasteriis in quibuslibet locis et regionibus existentibus. Quae quidem commissiones scriptae sunt in registro dicti praecedentis Capituli, duraturae usque ad proximum sequens generale Capitulum, et iisdem commissionibus adiungit praesens Capitulum, dictis dominis abbatibus, dando potestatem procedendi ad novorum abbatum et abbatissarum monasteriorum vacantium electionem, et eisdem electionibus praesidendi, easque infirmandi vel confirmandi, defectusque in eis factos supplendi, et in eisdem faciendi, quae in Ordine nostro consueta sunt, salva semper remanente auctoritate patris abbatis superioris immediati vel mediati dictorum monasteriorum. 59.  Dat insuper praesens generale Capitulum specialem commissionem Rdis D. de Claravalle, de Morimundo, et eorum cuilibet in solidum, ad visitandum omnia et singula utriusque sexus nostri Ordinis monasteria existentia et sita in regnis Hispaniae et Portugalliae, cum potestate assumendi secum quem voluerint s. th. professorem, et nominandi duos abbates illarum partium, qui eadem monasteria visitent, si opus sit, cum omni potestate contenta in supradictis generalibus commissionibus. 60.  Abbati de Leoncello datur commissio a praesenti Capitulo ad visitandum monasteria existentia in Delphinatu, Provincia et comitatu Veniso. 61.  Abbati de Laude datur commissio ad visitanda duo monasteria, scilicet de Pomerio et Vivario, in Atrebatensi dioecesi. 62.  Reverendo abbati Camenicensis monasterii, Adamo Mirionium, dioecesis Vratislaviensis, dat praesens Capitulum commissionem visitandi et reformandi omnia et singula nostri Ordinis monasteria existentia in regno Poloniae, quae maior Polonia vocatur, et in Pomerania et in Prussia. 63.  Doctoribus Claudio Bossu, priori monasterii de Grandi silva, et … Dehante, dat commissionem visitandi monasteria dicti Ordinis sita in partibus Parlamenti Tolosani dumtaxat. 64.  Item, praesens generale Capitulum continuat, renovat et in quantum opus est, confirmat generalem sindicatum datum a praecedenti Capitulo fratri Nicolao Boucherat, generali procuratori nostri Ordinis Cisterciensis. Qui quidem sindicatus conscriptus est in registro praecedentis Capituli. * * * 65.  Quoniam propter agendorum multiplicitatem, *etc. ut in anno* 1517, *n°* 72. Signatum in fine : Guido abbas Vallisclarae notarius cap. gen., et Alexander abbas Leoncelli notarius cap. gen. 